CELEX: 
Language: bg
Date: 2019-07-29 00:00:00
Title: РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА за признаване на правната и надзорна уредба на Съединените американски щати за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг

РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА
            
            
               от 29.7.2019 година
            
            
               за признаване на правната и надзорна уредба на Съединените американски щати за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕО) № 1060/2009 на Европейския парламент и на Съвета относно агенциите за кредитен рейтинг
                  1
               , и по-специално член 5, параграф 6 от него,
            
            
               като има предвид, че:
            
            
               (1)Член 5, параграф 6 от Регламент (ЕО) № 1060/2009 оправомощава Комисията да приеме решение за еквивалентност, когато правната и надзорна уредба на трета държава задължава лицензираните или регистрираните в нея агенции за кредитен рейтинг (АКР) да спазват правно обвързващи изисквания, които са еквивалентни на определените в посочения регламент и които подлежат на ефективен надзор и правоприлагане в тази трета държава. 
            
            
               (2)Целта на настоящото решение за еквивалентност е да се позволи на АКР от Съединените щати (САЩ), които не са от системно значение за финансовата стабилност или за целостта на финансовите пазари на една или повече държави членки, да кандидатстват за сертифициране пред Европейския орган за ценни книжа и пазари (ЕОЦКП). Настоящото решение за еквивалентност позволява на ЕОЦКП да оцени всяка една от тези АКР и да я освободи от някои от организационните изисквания за АКР, които упражняват дейност в Европейския съюз, включително от изискването за физическо присъствие в Европейския съюз.  
            
            
               (3)Правната и надзорна уредба на трета държава се приема за еквивалентна, ако изпълнява поне трите условия, посочени в член 5, параграф 6 от Регламент (ЕО) № 1060/2009. 
            
            
               (4)На 5 октомври 2012 г. Комисията прие Решение за изпълнение 2012/628/ЕС
                  2
               , в което отбеляза, че тези три условия са изпълнени и че приема действащата в САЩ правна и надзорна уредба на АКР за еквивалентна на изискванията на Регламент (ЕО) № 1060/2009 в редакцията му, която е била в сила тогава.
            
            
               (5)Според първото условие в член 5, параграф 6 от Регламент (ЕО) № 1060/2009, АКР в съответната трета държава трябва да бъдат лицензирани или регистрирани, както и да подлежат на ефективен текущ надзор и правоприлагане. По силата на правната и надзорна уредба на САЩ, за да могат рейтингите на дадена АКР да бъдат използвани за регулаторни цели, тази АКР трябва да е регистрирана при Комисията по ценните книжа и фондовите борси (Securities and Exchange Commission – SEC) като Национално призната статистическа организация за присъждане на рейтинг (Nationally Recognized Statistical Ratings Organizations – NRSRO). Така SEC упражнява текущ надзор върху АКР. SEC разполага с широк диапазон от надзорни правомощия, които ѝ позволяват да проверява дали агенциите за кредитен рейтинг спазват своите законови задължения. Сред правомощията са достъпът до документация, извършването на разследвания и проверки на място, както и изискването на достъп до записи на телефонни разговори и до кореспонденция по електронен път. SEC може да упражнява тези си правомощия не само спрямо агенциите за кредитен рейтинг, а и спрямо други лица, въвлечени в процеса по присъждане на кредитен рейтинг. По силата на правната и надзорна уредба на САЩ SEC е длъжна най-малко веднъж годишно да инспектира всяка NRSRO и да докладва констатациите си. Ако SEC установи, че дадена NRSRO нарушава предвидено в съответните разпоредби задължение, тя може да предприеме широк диапазон надзорни мерки с цел да се прекрати нарушението. Сред тези мерки е правомощието да отнеме регистрацията на дадената агенция за кредитен рейтинг, да спре използването на рейтингите за регулаторни цели и да ѝ нареди да прекрати нарушението. SEC може също така да наложи тежка глоба на нарушилата съответните изисквания агенция за кредитен рейтинг. Следователно NRSRO са обект на ефективен текущ надзор и правоприлагане. Сключеното между ЕОЦКП и SEC споразумение за сътрудничество предвижда обмен на информация по правоприлагащите и надзорни мерки, предприети спрямо трансграничните АКР.
            
            
               (6)Според второто условие в член 5, параграф 6 от Регламент (ЕО) № 1060/2009, АКР в съответната трета държава трябва да са подчинени на правно обвързващи разпоредби, които са еквивалентни на разпоредбите в членове 6—12 от Регламент (ЕО) № 1060/2009 и в приложение I към същия регламент. Приема се, че нормативната и надзорна уредба на САЩ е еквивалентна на изискванията на Регламент (ЕО) № 1060/2009 що се отнася до: предотвратяването на конфликтите на интереси и организационните процеси и процедури, които всяка агенция за кредитен рейтинг трябва да е въвела; качеството на рейтингите и на рейтинговите методики; оповестяването на кредитните рейтинги и периодичното цялостно оповестяване на дейностите по определяне на кредитен рейтинг. Следователно в правната и надзорна уредба на САЩ са предвидени еквивалентни средства за гарантиране на добросъвестността, прозрачността и доброто управление на агенциите за кредитен рейтинг, както и на надеждността на дейностите по определяне на кредитен рейтинг. 
            
            
               (7)Според третото условие регулаторният режим в съответната трета държава не трябва да позволява на нейните надзорни и други публични органи да се намесват при определянето на съдържанието на кредитните рейтинги и на рейтинговите методики. В това отношение законът забранява както на SEC, така и на всеки друг публичен орган в САЩ да се намесва в съществените характеристики на кредитните рейтинги и на рейтинговите методики.
            
            
               (8)Правната и надзорна уредба на САЩ все още изпълнява трите условия, първоначално предвидени в член 5, параграф 6 от Регламент (ЕО) № 1060/2009. Регламент (ЕС) № 462/2013 на Европейския парламент и на Съвета
                  3
                обаче засили правния и надзорен режим на регистрираните в Съюза АКР, като въведе допълнителни изисквания за тях. Тези допълнителни изисквания включват правно обвързващи за АКР разпоредби относно рейтинговите перспективи, управлението на конфликтите на интереси, изискванията за поверителност, промените в рейтинговите методики и представянето и оповестяването на кредитните рейтинги. 
            
            
               (9)По силата на член 2, втора алинея, точка 1, буква б) от Регламент (ЕС) № 462/2013, допълнителните изисквания с оглед на оценяването на еквивалентността на правната и надзорна уредба на трета държава се прилагат от 1 юни 2018 г. 
            
            
               (10)Предвид това на 13 юли 2017 г. Комисията поиска от Европейския орган за ценни книжа и пазари (ЕОЦКП) становище за еквивалентността на правната и надзорна уредба на няколко държави, сред които САЩ, при което да бъдат отчетени въведените с Регламент (ЕС) № 462/2013 допълнителни изисквания, както и преценка за съществеността на евентуалните разлики. 
            
            
               (11)В техническото си становище, публикувано на 17 ноември 2017 г., ЕОЦКП посочи, че правната и надзорна уредба в САЩ на агенциите за кредитен рейтинг съдържа достатъчни норми, за да бъдат удовлетворени въведените с Регламент (ЕС) № 462/2013 допълнителни изисквания.
            
         
         
            
               (12)С Регламент (ЕС) № 462/2013 в член 3, параграф 1, буква ц) от Регламент (ЕО) № 1060/2009 се въвежда определение на рейтингова перспектива и така по силата на посочения изменен регламент някои изисквания за кредитните рейтинги се отнасят понастоящем и за рейтинговите перспективи. Правната и надзорна уредба на САЩ признава рейтинговите тенденции, които са вид рейтингова перспектива по смисъла на Регламент (ЕО) № 1060/2009, за включени в обхвата ѝ. 
            
            
               (13)С цел да се засили усещането за независимост на агенциите за кредитен рейтинг спрямо субектите, на които се присъжда кредитен рейтинг, Регламент (ЕС) № 462/2013 включва в разпоредбите относно конфликтите на интереси в член 6, параграф 4, член 6а и член 6б от Регламент (ЕО) № 1060/2009 и конфликтите, породени от акционери или членове със значителна позиция в АКР. По сходен начин, правната и надзорна уредба на САЩ съдържа норми за предотвратяване на конфликтите на интереси, които може да породи за АКР акционер на дадена NRSRO.
            
            
               (14)С Регламент (ЕС) № 462/2013 се въвеждат нови разпоредби, за да се гарантира, че поверителната информация се използва само с оглед на дейностите по определяне на кредитeн рейтинг и е защитена от измами, кражба или злоупотреба. В тази връзка в член 10, параграф 2а от Регламент (ЕО) № 1060/2009 от АКР се изисква да третират, до момента на оповестяването им, всички кредитни рейтинги, рейтингови перспективи и свързаната с тях информация като вътрешна информация. Правната и надзорна уредба на САЩ признава, че непубликувано действие по определяне на кредитен рейтинг може да представлява вътрешна информация. Дадена NRSRO трябва да има политики и процедури, за да се избегне селективно и неподходящо оповестяване на съществена непублична информация, получена във връзка с предоставянето на услуги по определяне на кредитен рейтинг. Следователно е налице надеждна рамка за предотвратяване на злоупотребата с поверителна информация.
            
            
               (15)С Регламент (ЕС) № 462/2013 се цели рейтинговите методики да бъдат по-прозрачни и по-качествени. По силата на приложение I, раздел Г, подраздел I, параграф 3 от Регламент (ЕО) № 1060/2009 АКР са задължени да предоставят на субекта, на когото се присъжда кредитен рейтинг, възможност да посочи преди публикуването на кредитния рейтинг или на рейтинговата перспектива евентуални фактически грешки. Правната и надзорна уредба на САЩ няма такова изискване, но от NRSRO се изисква да разполагат с процедури за уведомяване на субектите, на които се присъжда кредитен рейтинг, и на емитентите на оценявани ценни книжа или инструменти на паричния пазар за решенията си за кредитните рейтинги и за възможностите за обжалване за окончателните и предстоящите решения за кредитните рейтинги.
            
            
               (16)С Регламент (ЕС) № 462/2013 в член 8, параграф 5а, параграф 6, букви аа) и аб), и параграф 7 от Регламент (ЕО) № 1060/2009 се въвеждат изисквания с цел да се избегнат промените в рейтинговите методики, които биха отслабили стриктността им. Правната и надзорна уредба на САЩ изисква от всяка NRSRO да въведе, поддържа, прилага и документира практики, чието предназначение е да се осигури незабавно публикуване на лесно достъпна част на уебсайта на NRSRO на всяка съществена промяна в процедурите и методиките. Няма специално задължение за коригиране на установена методическа грешка, но такова може да се извлече от по-общите разпоредби относно качеството на методиките.
            
            
               (17)Регламент (ЕС) № 462/2013 повишава изискванията за представяне и оповестяване на кредитните рейтинги. По силата на член 8, параграф 2 и приложение I, раздел Г, подраздел I, параграф 2а от Регламент (ЕО) № 1060/2009 АКР придружават оповестяването на методиките, моделите и основните рейтингови допускания с ясни и лесно разбираеми насоки, в които се обясняват всички допускания, параметри, ограничения и елементи на несигурност при моделите и рейтинговите методики, използвани при определянето на кредитните рейтинги. Правната и надзорна уредба на САЩ съдържа изисквания, с които се цели действията за определяне на кредитен рейтинг и рейтинговите методики да бъдат придружавани от адекватни насоки. Освен това има изисквания с цел кредитният рейтинг да отразява цялата считана за съществена информация.
            
            
               (18)С цел засилване на конкуренцията и ограничаване на конфликтите на интереси при АКР, Регламент (ЕС) № 462/2013 въвежда в приложение I, раздел Д, подраздел II от Регламент (ЕО) № 1060/2009 изискване начисляваните от АКР такси за определянето на рейтинг и за допълнителните услуги да бъдат недискриминационни и да се основават на действителните разходи. От АКР се изисква и да оповестяват определена финансова информация. Правната и надзорна уредба на САЩ съдържа общи задължения за документиране и съхраняване на информацията за таксите и комуникацията с клиентите – с което се допринася за постигане на целта за прозрачност, конкуренция и ограничаване на конфликтите на интереси; в нея от NRSRO се изисква и ежегодно да подава до SEC дадени финансови доклади.
            
            
               (19)Комисията оценява нормативните режими на третите държави, като се ръководи от принципа на пропорционалност и основан на риска подход. След цялостно разглеждане на всички фактори и предвид предоставеното от ЕОЦКП техническо становище се приема, че правната и надзорната уредба в САЩ на агенциите за кредитен рейтинг отговаря на условията в член 5, параграф 6, втора алинея от Регламент (ЕО) № 1060/2009 и следва да продължи да се приема за еквивалентна на правната и надзорната уредба, създадена с посочения регламент.
            
            
               (20)С оглед на правната сигурност следва Решение за изпълнение 2012/628/ЕС да бъде отменено и да се приеме ново решение за изпълнение.
            
            
               (21)С цел да се гарантира неотклонно спазване на изискванията, Комисията, подпомагана от ЕОЦКП, следва да продължи редовно да следи развитието на правната и надзорната уредба на АКР, развитието на пазара и ефективността на сътрудничеството между надзорните органи що се отнася до надзора и правоприлагането в Съединените американски щати.
            
            
               (22)Мерките, предвидени в настоящото решение, са в съответствие със становището на Европейския комитет по ценни книжа,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               За целите на член 5 от Регламент (ЕО) № 1060/2009, правната и надзорна уредба в САЩ на агенциите за кредитен рейтинг се приема за еквивалентна на изискванията на Регламент (ЕО) № 1060/2009.
            
            
               Член 2
            
            
               Решение за изпълнение 2012/628/ЕС се отменя.
            
            
               Член 3
            
            
               Настоящото решение влиза в сила на двадесетия ден след деня на публикуването му в Официален вестник на Европейския съюз.
            
            
               Съставено в Брюксел на 29.7.2019 година.
            
            
               
                     За Комисията
               
            
         
         
            
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 302, 17.11.2009 г., стр. 1.
               
               
                  
                     (2)
                  
                        Решение за изпълнение 2012/628/ЕС на Комисията за признаване на правната и надзорна уредба на САЩ за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг (ОВ L 274, 9.10.2012 г., стр. 32).
               
               
                  
                     (3)
                  
                        Регламент (ЕС) № 462/2013 на Европейския парламент и на Съвета от 21 май 2013 г. за изменение на Регламент (ЕО) № 1060/2009 относно агенциите за кредитен рейтинг (ОВ L 146, 31.5.2013 г., стр. 1).